

2024. gada 12. augustā

**“Vivi” šī gada augustā pa dzelzceļu pārvadājis pēdējo 10 gadu laikā vislielāko pasažieru skaitu mēnesī**

**Augustā vilcienu satiksmi iekšzemes pārvadājumiem Latvijā izmantojuši kopumā 1 894 005 pasažieri, kas ir par 15,6% vairāk nekā 2023. gada augustā un par 5,3% vairāk nekā šī gada jūlijā. Vienlaikus, kā liecina “Vivi” statistikas dati, tas ir arī vislielākais pasažieru skaits, ko pēdējo 10 gadu laikā viena mēneša ietvaros uzņēmumam izdevies pārvadāt pa dzelzceļu Latvijā.**

“Vivi” šī gada augustā pa dzelzceļu pārvadājis kopumā 1 894 005 pasažierus, kas ir par 257 355 pasažieriem jeb 15,6% vairāk nekā attiecīgajā mēnesī pērn un par 95 977 pasažieriem jeb 5,3% vairāk nekā šī gada jūlijā. No visiem augustā pārvadātajiem pasažieriem 1 693 852 pasažieri pārvadāti ar elektrovilcieniem, bet 200 153 pasažieri ar dīzeļvilcieniem.

Visbiežāk pasažieri šī gada augustā ar elektrovilcieniem devušies Tukuma virzienā (pārvadāti 740 448 pasažieri, pieaugums pret pagājušā gada augustu 20%), Aizkraukles virzienā (pārvadāti 407 434 pasažieri, pieaugums 16%) un Skultes virzienā (pārvadāti 292 362 pasažieri, pieaugums 21%). Tāpat pārvadāto pasažieru skaita pieaugums vērojams arī neelektrificētajās līnijās: maršrutā Rīga – Gulbene (pārvadāti 4519 pasažieri, 18% pieaugums), maršrutā Rīga – Rēzekne – Zilupe (pārvadāti 26 626 pasažieri, 14% pieaugums) un maršrutā Rīga – Lugaži (pārvadāti 88 146 pasažieri, 8% pieaugums). Pārvadāto pasažieru skaita palielināšanās skaidrojama ar jauno elektrovilcienu ieviešanu satiksmē, paaugstināto pieprasījumu pēc pasažieru pārvadājumiem vasaras sezonā uz piejūras galamērķiem, kā arī intervāla grafika pilnveidošanu, pamatojoties uz pieprasījuma palielināšanos pēc pasažieru pārvadājumiem par dzelzceļu kopumā. Piemēram, šī gada augustā “Vivi” izpildīja par 1077 vilcienu reisiem vairāk nekā augustā pērn.

“Šobrīd ar atsevišķiem izņēmumiem pasažieru pārvadājumus elektrificētajā zonā nodrošinām tikai ar jaunajiem elektrovilcieniem, braucienu komfortu nepārprotami novērtējot arī mūsu pasažieriem, ko apliecina arvien pieaugošais pieprasījums pēc vilcienu satiksmes. Augusts šajā ziņā mums bijis rekordu mēnesis, jo esam spējuši pārvadāt pēdējo 10 gadu laikā vislielāko pasažieru skaitu viena mēneša griezumā, turklāt nodrošinot augstu pārvadājumu precizitāti. Strādājam pie vairākiem jauniem risinājumiem, kā vēl vairāk uzlabot pasažieru pieredzi pirms brauciena un brauciena laikā, kas varētu veicināt pieprasījuma palielināšanos pēc vilcienu satiksmes arī turpmāk,’’ norāda AS “Pasažieru vilciens” valdes priekšsēdētājs Raitis Nešpors.

Šī gada augustā ar “Vivi” vilcieniem, veicot pasažieru pārvadājumus, nobraukti 632 612 kilometri, kas ir par 13% vairāk nekā tādā pat periodā 2023. gadā. Nobraukto kilometru skaita pieaugums skaidrojams ar reisu skaita palielināšanu atsevišķos maršrutos, ieviešot satiksmē jaunos elektrovilcienus, tādējādi uzlabojot pasažieru pārvadājumu pakalpojumu pieejamību un iedzīvotāju mobilitāti.

Aizvadītajā mēnesī uzņēmums veicis pasažieru pārvadājumus pa dzelzceļu ar 97,2% precizitāti. Neliels kritums reisu izpildes laikā rādītājā skaidrojams ar jūlija beigās piedzīvotās vētras radītājiem postījumiem dzelzceļa infrastruktūrai Tukuma un Jelgavas līnijā, kā rezultātā jūlija beigās un augusta sākumā “Vivi” nācās atcelt ievērojamu skaitu reisu. Kopumā pēdējo sešu mēnešu laikā vilcienu precizitāte bijusi vidēji 98% robežās, ierindojot uzņēmumu punktuālāko pārvadātāju galvgalī Eiropā.

“Vivi” ir vilciena pasažieru pārvadājumu zīmols, kas pieder AS “Pasažieru vilciens”.

AS “Pasažieru vilciens” veic vilciena pasažieru pārvadājumus ar zīmolu “Vivi”, sniedz ritošā sastāva remonta pakalpojumus un nodrošina komercreisu servisu. AS “Pasažieru vilciens” ir dibināta 2001. gadā, 2023. gadā uzsākta pasažieru pārvadājumu modernizācija, ieviests jauns pasažieru apkalpošanas standarts un vilciena pasažieru pārvadājumu zīmols “Vivi”. 2023. gadā tika pārvadāti 17,1 miljons pasažieru, 98,36% reisu izpildot precīzi pēc vilcienu kursēšanas grafika. Uzņēmums nodarbina vairāk nekā 950 darbinieku.

Papildu informācijai:

Edgars Butāns

“Vivi” Komunikācijas un mārketinga daļas vadītājs

AS “Pasažieru vilciens”

Mob. tālr. nr. 29837421

E-pasta adrese: edgars.butans@vivi.lv